**Washington Mutual** (epävirallisesti **WaMu**) oli yhdysvaltalainen säästöpankki, joka kaatui syksyllä 2008 subprime-kriisin pyörteissä menetettyään tallettajiensa luottamuksen. Pankin kaatuminen on Yhdysvaltain historian suurin. Aikaisempi ennätys jäi taakse reilulla marginaalilla – WaMulla oli kaatumishetkellään 307 miljardin dollarin varat (talletuksia 188 miljardia dollaria), kun ennätyksen edellisen haltijan, vuonna 1984 kaatuneen Continental Illinoisin varat olivat 40 miljardia.

Washington Mutual -säästöpankin omisti New Yorkin pörssissä noteerattu yhtiö *Washington Mutual, Inc.* 
Chapter 11 -velkasaneerauksen myötä terve pankkitoiminta myytiin JPMorgan Chaselle. Myynnistä saatua rahaa suuremmat velat ja vastuut (muun muassa osakkeisiin sitoutunut pääoma) jäivät holdingyhtiö Washington Mutual, Inc:lle, joka päätyi konkurssiin.

Subprime-kriisi
---------------

*Washington Mutual Tower* Seattlessa
WaMu Naperville, Illinois
Syksyllä 2008 akuutiksi puhjenneen subprime-kriisin tapahtumien ja suurten alaskirjausten myötä Washington Mutual menetti tallettajiensa luottamuksen. 15. syyskuuta alkaen tallettajat nostivat 10 päivän kuluessa pankista 16,7 miljardia dollaria. Seurauksena oli, että pankin likviditeetti laski alle tason, jolla toimintaa olisi voinut jatkaa. Lisärahoitusta ei ollut saatavissa, sillä yrityksen luottoluokitus oli pudotettu roskaluokkaan.

17. syyskuuta 2008 Washington Mutual ilmoitti olevansa myynnissä. Goldman Sachs oli aloittanut huutokaupan yhtiön myymiseksi joitakin päiviä aikaisemmin. Pankeista ainakin Wells Fargo, Banco Santander, HSBC, JPMorgan Chase ja Citigroup tutkivat mahdollisuutta ostaa yritys kokonaisena, mutta sellaisena se ei kelvannut kenellekään. WaMua tarjottiin turhaan myös Blackstone- ja Carlyle Group -pääomasijoitusyhtiöille. JPMorgan Chase oli vielä maaliskuussa 2008 valmis maksamaan Washington Mutualista 4 dollaria osakkeelta, mutta yritys ei hyväksynyt tarjousta. 

25. syyskuuta 2008 Yhdysvaltain liittovaltion säästöpankkivalvonnasta vastaava viranomainen OTS sulki pankin ja siirsi sen Yhdysvaltain talletussuojasta vastaavan viranomaisen FDIC:n haltuun. Pian sen jälkeen FDIC myi hätäkaupassa pääosan pankin toiminnoista JPMorgan Chaselle noin 1,9 miljardilla dollarilla. JPMorgan Chasen arvioidaan joutuvan kattamaan kaupan myötä noin 31 miljardin dollarin edestä WaMun tappioita, jotka olisivat muuten jääneet FDIC:n harteille. Toimet tehtiin salassa WaMun operatiiviselta johdolta. Tallettajille toimenpide ei todennäköisesti aiheuta tappioita, mutta WaMun osakkeenomistajien sijoitukset pyyhkiytyvät olemattomiin, sillä kauppaan ei sisältynyt osakkeiden ostoja. 27. syyskuuta 2008 pankin omistanut holdingyhtiö Washington Mutual, Inc. ja sen tytäryhtiö WMI Investment Corp. hakeutuivat konkurssisuojan piiriin.

JPMorgan Chase osti aikaisemmin Yhdysvaltain keskuspankin (FED) tukemana Bear Stearnsin, joka oli keväällä 2008 subprime-kriisin ensimmäinen merkittävä uhri Wall Streetilla.

Washington Mutualin viimeiseksi jäänyt toimitusjohtaja Alan H. Fishman ehti olla työssään vain 17 päivää. Hän sai kuitenkin 7,5 miljoonan dollarin allekirjoituspalkkion sekä 11,6 miljoonan dollarin erorahan.

Lähteet
-------

1. 1 2  Bansal, Paritosh: FDIC crashes WaMu’s birthday bash *Dealzone*.  26.9.2008. Reuters.  Arkistoitu 4.7.2013. Viitattu 27.9.2008. (englanniksi)
2. 1 2 3  JPMorgan Chase Acquires Banking Operations of Washington Mutual  25.9.2008. FDIC. Viitattu 26.9.2008. (englanniksi)
3. 1 2 3 4  Sidel, Robin & Enrich, David & Fitzpatrick, Dan: WaMu Is Seized, Sold Off to J.P. Morgan, In Largest Failure in U.S. Banking History *The Wall Street Journal*.  26.9.2008. Viitattu 26.9.2008. (englanniksi)
4. ↑  
"JPMorgan Chase Acquires Banking Operations of Washington Mutual: FDIC Facilitates Transaction that Protects All Depositors and Comes at No Cost to the Deposit Insurance Fund", *Press Releases*, Federal Deposit Insurance Corporation, 25.9.2008. Luettu 25.9.2008.
5. ↑  
Sidel, Robin, David Enrich & Dan Fitzpatrick. "WaMu Is Seized, Sold Off to J.P. Morgan, In Largest Failure in U.S. Banking History", The Wall Street Jounal, 26.9.2008. Luettu 27.9.2008.
6. 1 2 3 4  Comlay, Elinor & Stempel, Jonathan: WaMu is largest U.S. bank failure *News Daily*.  25.9.2008. Viitattu 26.9.2008. [vanhentunut linkki]
7. 1 2  Levy, Ari & Hester, Elizabeth: JPMorgan Buys WaMu Bank Business as Thrift Seized (Update3) *Bloomberg*.  25.9.2008. Viitattu 26.9.2008. (englanniksi)
8. 1 2  Barr, Alistair: WaMu puts itself up for sale, report says *Marketwatch*.  17.9.2008. Viitattu 26.9.2008. (englanniksi)
9. 1 2 3  Dash, Eric & Sorkin, Andrew Ross: Government Seizes WaMu and Sells Some Assets *The New York Times*.  25.9.2008. Viitattu 26.9.2008. (englanniksi)
10. ↑  Scinta, Christopher & Kary, Tiffany: WaMu Files for Bankruptcy Following FDIC Seizure (Update2) *Bloomberg*.  27.9.2008. Viitattu 27.9.2008. (englanniksi)
11. ↑  Feeley, Jef & Church, Steven: Washington Mutual Lists $8 Billion in Debt in Bankruptcy Filing *Bloomberg*. Viitattu 28.9.2008. (englanniksi)
12. ↑  White, Ben: Bear Stearns passes into Wall Street history *Financial Times*.  29.5.2008. Viitattu 21.9.2008. (englanniksi)
13. ↑  WaMu Gives New CEO Mega Payout as Bank Fails *FOX News*.  26.9.2008. Viitattu 27.9.2008. (englanniksi)

Aiheesta muualla
----------------

* Washington Mutual
* Kriisipankki Washington Mutual kilpailijan syliin. Taloussanomat, 26.9.2008.
* Bailout in chaos, government seizes WaMu. Reuters, 26.9.2008.
* JPMorgan Buys WaMu Bank Business as Thrift Seized. Bloomberg, 26.9.2008.